अगोचर तथा अशक्त रहती है या वंध्य आलोचक या शुष्क यंत्रवित् । इनका पर्याप्त सामंजस्य तथा ठीक समन्वय हमारे मनोविज्ञान और हमारे व्यवहारकी एक महान् समस्या है ।
समन्वय करनेवाली शक्ति परे, अंतर्ज्ञानमें निहित है। परंतु एक अंतर्ज्ञान तो वह है जो बुद्धिकी सेवा करता है और एक वह जो हृदय तथा प्राणकी सेवा करता है । यदि हम इनमें से किसी एकका ही अनन्य भावसे अनुसरण करें तो हम पहलेकी अपेक्षा अधिक दूर नहीं पहुँचेंगे; केवल इतना ही होगा कि जो चीजें अन्य अल्पदृष्टि शक्तियोंका लक्ष्य हैं वे हमारे लिये पृथक्-पृथक्, किंतु अधिक अंतरंग रूपमें, वास्तविक हो जायेंगी । किंतु यह तथ्य कि यह हमारी सत्ताके सभी भागोंकी समान रूपसे सहायता कर सकता है, क्योंकि शरीरके भी अपने अंतर्ज्ञान होते हैं, -बतलाता है कि अंतर्ज्ञान एकांगी नहीं, बल्कि सर्वांगीण सत्यान्वेषी है। हमें अपनी संपूर्ण सत्ताके अंतर्ज्ञानके सामने अपनी जिज्ञासा रखनी है, न कि केवल सत्ताके प्रत्येक भागके सामने पृथक्-पृथक्, न ही इनकी उपलब्धियोंके कुल जोड़के सामने, बल्कि इन सब निम्नतर यंत्रोंसे परे, यहाँतक कि इनके प्रथम आध्यात्मिक प्रतिरूपोंसे भी परे । इसके लिये हमें अंतर्ज्ञानके निज गृहमें आरोहण करना होगा जो अनंत तथा असीम सत्यका निज गृह है, 'ऋतस्य स्वे दमे', जहाँ सत्तामात्र अपनी एकता उपलब्ध कर लेती है। यही आशय था प्राचीन वेदका जब कि उसने घोषणा की थी, "सत्यसे ढका हुआ एक ध्रुव सत्य है ( सनातन सत्य जो इस दूसरे सत्यसे छुपा हुआ है जिसकी हमें यहाँ ये निम्नतर स्फुरणाएँ होती हैं ) ; वहाँ प्रकाशकी दशशत किरणें एक साथ स्थित हैं; वह है एक ।" 'ऋतेन ऋतम् अपिहितं. दश शता सह तस्युः, तद् एकम् " आध्यात्मिक अंतर्ज्ञान सदा सत्यको ही पकड़ता है; यह आध्यात्मिक उपलब्धिका ज्योति दूत है या इसे उद्भासित करनेवाला प्रकाश; यह उसे प्रत्यक्ष देखता है जिसे हमारी सत्ताकी अन्य शक्तियाँ खोजनेका प्रयास कर रही हैं; यह बुद्धिके अमूर्त प्रतिरूपों तथा हृदय और प्राणके दृश्य प्रतिरूपोंके ध्रुव सत्यपर पहुँचता है, ऐसे सत्यपर जो स्वयं न तो दूरतः अमूर्त्त है न ही बाह्यतः मूर्त्त, बल्कि इनसे भिन्न कोई ऐसी चीज है जिसके लिये ये केवल हमारे प्रति इसकी मानसिक अभिव्यक्तिके दो पक्षमात्र हैं । जब हमारी अखंड सत्ताके अंग आपसमें पहले की तरह विवाद नहीं करते, बल्कि ऊपरसे प्रकाश पाते हैं तब इसका अंतर्ज्ञान जो कुछ देखता है वह यही है कि हमारी संपूर्ण सत्ताका लक्ष्य एक ही सद्वस्तु है । निर्गुण एक सत्य
है, सगुण भी एक सत्य है । वे एक ही सत्य हैं जो हमारी मानसिक क्रियाकी दो दिशाओंसे देखा गया है । उनमें से कोई भी अकेला सद्वस्तुका
पूर्ण विवरण नहीं देता । तो भी प्रत्येकसे हम उसके पास पहुँच सकते हैं। । एक दिशासे देखनेपर ऐसा लगेगा कि कोई निर्वैयक्तिक विचार कार्यमें तत्पर है और उसने अपने कामकी सुविधा के लिये विचारककी कल्पनाको जन्म दिया है, कोई निर्वैयक्तिक शक्ति कार्यरत है और वह कर्ताकी कल्पनाको जन्म देती है,